CC 20220801
Эл-jонло туштажу ӧткӧн - altaicholmon\nЭл-jонло туштажу ӧткӧн\n«Единая Россия» партияныҥ 17-чи јылдыгына учурлай ӧткӱрилип турган туштажулардыҥ неделези ӧйинде оныҥ председатели Д. Медведевтиҥ Горно-Алтайсктагы јондык приемныйында АР-дыҥ Эл Курултайыныҥ председатели Владимир Тюлентин, АР-дыҥ башкарузыныҥ председателиниҥ баштапкы ордынчызы Роберт Пальталлер ле АР-дыҥ Эл Курултайыныҥ јонјӱрӱмдик корулаш ла эл-јонныҥ су-кадыгын корулаары аайынча комитединиҥ председатели Наталья Никитенко эл-јонло туштажулар ӧткӱрген.\nТуштажуга келген улус кӧбизинде јонјӱрӱмдик сурактарла баштанган. Кош-Агаш аймактыҥ Кӧкӧрӱ јуртыныҥ эл-јоны јуртта школды ла пищеблокты јаҥыртар иштер качан тӱгенериле јилбиркеген. «Школдо 186 бала ӱренет. Је јерсилкиништиҥ кийнинде јаҥыртулу иштер удай берди», – деп, јурт јаткандар јетирген. Онойдо ок јуртта депо ло ӧрт ӧчӱрер пост тудулат, ондо канча кижи иштеер деген сурак тургускандар. 2019 јылда Оҥдой јуртта аргадаачы служба тӧзӧлӧр, ондо «бош» арткандар Кош-Агаш аймакка барып иштеер деген каруу болгон. Тургуза ӧйдӧ республикада ондый 19 объект тудулат.\nГорно-Алтайсктыҥ Кайас микрорайонында Рассветная, Ленинградская оромдордыҥ ла Зыбкий переулоктыҥ эл-јоны сууӧткӱш качан болор деп сурак берген. Тӧс сууӧткӱштиҥ ыраагы 900 метр, ого јетире кенек те, кӧп балдарлу билелерге де, каргандарга да барарга кӱчке келижет. Каланыҥ администрациязында бу сурак шиҥжӱде турганы јарталган. Озо баштап ӱлекер-сметный документтер јазаар керек болуп јат. Сууӧткӱштиҥ бодоштыра баазы 3,5 млн. салковой болор.\nВладимир Тюлентин бу сурактыҥ аайына чыгары сӱреен учурлу деп, каланыҥ ла республиканыҥ депутаттарына келер ӧйдиҥ тергеелик ле каланыҥ бюджеттерин јаратса, бу суракка ајару эдерин айткан.\nМайма районныҥ эл-јоны Майма сууны кечире јойу улус јӱрер кӱрди орныктырары керегинде суракла баштангандар. Олор бу суракла јурттыҥ да, аймактыҥ да јаандарына кӧп катап баштанган болуптыр. Кӱрди јазабаза, балдардыҥ јӱрӱмине чочыду болоры јарт. Олор ӧйди кымакайлап аларга тошло кечип турулар. Онойдо ок суу тоҥуп, кӱрдиҥ тӧҥӧштӧрин тош былчыйт. Јаан улуска дезе ӧскӧ јердеҥ барып кечерге келижет. Р. Пальталлер бу суракты билерин айдып, АР-дыҥ тергеелик ӧзӱминиҥ министерствозы ла Майма аймактыҥ администрациязы кӱрди јазаарына акча-манат чыгарары керегинде јӧптӧжӱ тургусканын јетирген. Айдарда, аймактыҥ ла республиканыҥ бюджеттеринеҥ бу ишке 3 млн. 140 муҥ салковой чыгарылган. Ӱлӱрген айда аукцион ӧткӧн лӧ оны «Прагма-04» ООО ойноп алган. Кӱр јаҥар айдыҥ 20-чи кӱнине јетире табыштырылар.\nТуштажуны ӧткӱреечилерге куурмакчылардыҥ кылыгынаҥ улам квартира јок арткан биле баштанган. Олор јаргы ажыра нени де керелеп болбогон. Куурмакчылар эмди катуныҥ јеринде. Бу сурак шиҥжӱге алынган.\nШабалин аймактыҥ кижизи, РФ-тыҥ иштиҥ ветераны јаан оорузын эмдеерге Горно-Алтайскка кӧчкӧн. Ого јонјӱрӱмдик учурлу јадар јер керек. Бу кижиге угузу бичизин ле очередьке турзын деген шӱӱлте эдилген.